## Odluka o izdavanju obveznica Republike Hrvatske serije JDB za refinanciranje drugog obroka javnoga duga dospjelog 31. prosinca 1995. godine

### NN 36/1996 (8.5.1996.), Odluka o izdavanju obveznica Republike Hrvatske serije JDB za refinanciranje drugog obroka javnoga duga dospjelog 31. prosinca 1995. godine

# **VLADA REPUBLIKE HRVATSKE**

Na temelju članka 32. stavka 2. Zakona o izvršavanju Državnog proračuna
Republike Hrvatske za 1996. godinu ("Narodne novine", broj 9/96), Vlada
Republike Hrvatske je na sjednici održanoj 3. svibnja 1996. godine donijela

## **ODLUKU**

### **O IZDAVANJU OBVEZNICA REPUBLIKE HRVATSKE SERIJE JDB ZA REFINANCIRANJE DRUGOG OBROKA JAVNOGA DUGA DOSPJELOG 31. PROSINCA 1995. GODINE**

I.

Republika Hrvatska izdaje obveznice serije JDB za refinanciranje drugog
dospjelog obroka javnoga duga prema članku 5. Zakona o pretvaranju deviznih
depozita građana u javni dug Republike Hrvatske ("Narodne novine", br.
106/93 i 58/95), koji je dospio dana 31. prosinca 1995. godine, u nematerijaliziranom
obliku.

II.

Obveznice iz točke I. ove Odluke izdaju se u iznosu od 545,137.890,00
kuna (slovima: petstočetrdesetpetmilijunastotridesetsedamtisućaosamstodevedeset
kuna), što po srednjem tečaju Narodne banke Hrvatske na dan 31. prosinca
1995. godine iznosi protuvrijednost od 147,100.000,00 DEM.

III.

Obveznice glase na ime.

IV.

Obveznice serije JDB se izdaju u apoenima od 1.000 DEM (slovima: tisuću
DEM).

U seriji je 147.100 komada (slovima: stočetrdesetsedamtisućasto) obveznica.

V.

Na obveznice JDB Republika Hrvatska plaća kamate u iznosu od 8% godišnje,
počevši od 1. siječnja 1996. godine.

Kamate se obračunavaju dekurzivnom metodom.

Obveznice serije JDB amortiziraju se kroz šest jednakih polugodišnjih
anuiteta koji dospijevaju na naplatu dana: prvi anuitet 1. travnja 1997.
godine, drugi anuitet 1. listopada 1997. godine, treći anuitet 1. travnja
1998. godine, četvrti anuitet 1. listopada 1998. godine, peti anuitet 1.
travnja 1999. godine i šesti anuitet 1. listopada 1999. godine.

VI.

Isplatu dospjelih anuiteta obavljat će u ime i za račun Republike Hrvatske
Zavod za platni promet, u kunama, po srednjem tečaju za DEM Narodne banke
Hrvatske na dan dospijeća, prema stanju upisa u registru obveznica na dan
dospijeća pojedinog anuiteta.

VII.

Sredstva za dospjele anuitete osigurava Republika Hrvatska u državnom
proračunu u odgovarajućim iznosima za pojedinu proračunsku godinu.

VIII.

Obveznice iz točke I. ove Odluke rasporedit će se poslovnim bankama
u iznosima utvrđenim u Aneksu VI. Ugovora o ustupanju potraživanja temeljem
deponirane devizne štednje građana, kod bivše Narodne banke Jugoslavije,
što ih zaključuju Ministarstvo financija i poslovne banke. Prilog I. ove
Odluke sadrži broj obveznica, njihovu vrijednost i gotovinski iznos po
pojedinim poslovnim bankama. Razliku do utvrđenog iznosa dospjelog obroka
glavnice isplatit će se bankama, na teret sredstava državnog proračuna,
u roku od 15 dana od dana podnošenja zahtjeva za isplatu.

IX.

Sve obveznice iz točke I. ove Odluke upisuju se u registarsku knjigu
koju za izdavatelja vodi Zavod za platni promet temeljem podataka koje
osigurava izdavatelj.

Vlasništvo nad obveznicama iz točke I. ove Odluke prenosi se upisom
u registarsku knjigu.

X.

Trgovanje obveznicama iz točke I. ove Odluke ne podliježe plaćanju poreza
na promet.

Izdavatelj će zatražiti uvrštenje obveznica serije JDB u službenu kotaciju
na Zagrebačkoj burzi i isključivo će se na njoj trgovati.

XI.

Obveznicama iz točke I. ove Odluke domaće pravne i fizičke osobe mogu
kupovati dionice i udjele od Hrvatskog fonda za privatizaciju i Hrvatskog
mirovinskog osiguranja d.d. Zagreb.

Dugovanje Republike Hrvatske po obveznicama iz točke I. ove Odluke prestaje
kada ih preuzme Hrvatski fond za privatizaciju na ime kupnje dionica i
udjela u postupku pretvorbe i privatizacije.

Hrvatski fond za privatizaciju dužan je dostavljati u Zavod za platni
promet podatke o broju preuzetih obveznica JDB, u rokovima i na način utvrđenim
u naputku.

XII.

Banka je obvezna na zahtjev štediše koji ima više od 19.000 DEM oročenih
deviznih depozita na dan 31. 12. 1995. godine, tzv. stare devizne štednje
u jednoj banci, prenijeti odgovarajući broj obveznica serije JDB na ime
isplate dospjelog drugog obroka glavnice, ako banka nije isplatila dospjeli
obrok temeljem članka 7. stavka 1. Zakona o pretvaranju deviznih depozita
građana u javni dug Republike Hrvatske.

Trošak prijenosa obveznica serije JDB u registru iz stavka 1. ove točke
snosi banka.

XIII.

Ovlašćuje se ministar financija da u roku od 30 dana od dana stupanja
na snagu ove Odluke donese naputak za njenu provedbu i da sa Zavodom za
platni promet zaključi ugovor o obavljanju pojedinih poslova iz ove Odluke.

XIV.

Ova Odluka stupa na snagu osmog dana od dana objave u "Narodnim novinama".

Klasa: 441-01/96-01/01

Urbroj: 5030116-96-1

Zagreb, 3. svibnja 1996.

Predsjednik

**mr. Zlatko Mateša,** v. r.

Odluka, NN 36/1996-716